कृषि मंडी रोड से जसवंतपुरा बस स्टैंड जाने के लिए रेलवे द्वारा बाकायदा फुट ओवरब्रिज बना रखा है इसके बावजूद भी हालात यह है कि लोग ओवरब्रिज का उपयोग करने के बजाय जान जोखिम में डालकर पटरियां पार कर रहे हैं। रेलवे पुलिस द्वारा कार्रवाई न किए जाने से यात्री बिना किसी डर के पटरी पार करते नजर आ जाते हैं। यहां हर आधे घंटे में रेल गुजरती है। इससे कभी भी बड़ा हादसा हो सकता है। लोग छोटे-छोटे बच्चों को लेकर भी पटरियां पार करते नजर आ जाते हैं। दरअसल, रेलवे स्टेशन के पीछे की तरफ जसवंतपुरा बस स्टैंड स्थित है तथा यहां से रोजाना बस व टैक्सी के माध्यम से दर्जनों गांवों के यात्री आवागमन करते है। जसवंतपुरा बस स्टैंड से शहर की तरफ आने के लिए रेलवे प्रशासन ने बाकायदा फुट ओवरब्रिज बना रखा है, लेकिन लोग सीधे ही प्लेटफार्म फार्म पर चढ़कर पटरी पार करते हुए शहर पहुंचते है। रेलवे के नियमों का उल्लंघन करते ऐसा नजारा रोजाना देखने को मिल जाता है।